তিরোট সিং

**তিরোট সিং** ( ১৮০২ - ১৭ জুলাই ১৮৩৫) ( যিনি ইউ তিরোট সিং সিয়েম নামেও পরিচিত) ছিলেন উত্তর-পূর্ব ভারতের একজন কিংবদন্তি এবং বীর মুক্তিযোদ্ধা যিনি আদিবাসী খাসি জনগণের স্বার্থ রক্ষার জন্য গেরিলা যুদ্ধ ব্যবহার করে ব্রিটিশদের বিরুদ্ধে লড়াই করেছিলেন। ঊনিশ শতকের গোড়ার দিকে মেঘালয়ের খাসি জনগণের একজন প্রধান তিনি ভারতীয় উপমহাদেশে খাসি জনগণের স্বাধীনতা ও সার্বভৌমত্বের জন্য সংগ্রাম করেন।সিয়েমলিয়া বংশের উত্তরাধিকারী তিনি খাসি পাহাড়ের অংশ নংখলাওয়ের সিয়েম (রাজা) ছিলেন। তাঁর উপাধি ছিল সিয়েমলিয়া। তিনি একজন সাংবিধানিক প্রধান ছিলেন এবং এক কাউন্সিলের মাধ্যমে বংশের নেতৃস্থানীয় প্রতিনিধিগণের সাথে কর্পোরেট কর্তৃত্বে ভাগীদার ছিলেন। ব্রিটিশরা যখন খাসি পাহাড়ে তাদের ক্ষমতা প্রসারিত করতে চায়, তখন তিরোট সিং তাদের প্রতিরোধে নেতৃত্ব দেন এবং যুদ্ধ করেন। 

তিনি ১৮৩৫ খ্রিস্টাব্দের ১৭ জুলাই পরলোক গমন করেন।  তাঁর আত্মত্যাগ স্মরণ করে মেঘালয়ে প্রতি বছর ১৭ জুলাই তারিখে ইউ তিরোট সিং দিবস হিসাবে পালিত হয়। 

## খাসি বিদ্রোহ এবং শহীদত্ব
১৮২৬ খ্রিস্টাব্দে ইয়ান্ডাবো চুক্তি সম্পাদনের ফলে ইঙ্গ-বর্মী যুদ্ধ হয় এবং ব্রিটিশরা ব্রহ্মপুত্র উপত্যকার উপর নিয়ন্ত্রণ অর্জন করে।  ফলে আসাম এবং উত্তর-পূর্বের অন্যান্য অংশে ব্রিটিশদের প্রবেশ সহজতর হয়। সিলেটে তাদের দখলদারিত্ব এবং নিম্ন আসামে নতুন অধিগ্রহণকৃত দখলদারিত্বের মধ্যে খাসি পাহাড়ের সংযোগ ছিল। তারা ওই এলাকার মধ্য দিয়ে একটি রাস্তা নির্মাণ করতে চেয়েছিল যাতে গুয়াহাটি সিলেটের সাথে সংযুক্ত হতে পারে এবং সাপ্তাহিক ভ্রমণে দুর্ভোগ থেকে মুক্তি পাওয়া যায় ।

উত্তরাঞ্চলের ব্রিটিশ গভর্নর-জেনারেলের এজেন্ট ডেভিড স্কট জানতে পারেন যে ইউ তিরট সিং রাস্তা প্রকল্পের অনুমতির বিনিময়ে ডুয়ার্স (আসামে প্রবেশপথ) এর সম্পত্তি পুনরুদ্ধার করতে আগ্রহী। দরবারের (আদালতের) দুই দিনের অধিবেশনের পর, পরিষদ ব্রিটিশদের প্রস্তাবে সম্মত হয়। রাস্তার কাজ শুরু হয়। রানীর রাজা বলরাম সিং যখন ডুয়ার্সের উপর ইউ তিরট সিং-এর দাবির বিরোধিতা করেন, তখন তিনি ১৮২৮ খ্রিস্টাব্দের ডিসেম্বরে সশস্ত্র লোকদের একটি দল নিয়ে তার দাবি প্রতিষ্ঠা করতে যান। তার বিশ্বাস ছিল যে, ব্রিটিশরা তাকে সমর্থন করবে, কিন্তু, তিনি সিপাহিদের একটি দলের মুখোমুখি হন যারা তার পথ আটকে দেয়।  যখন খবর আসে যে, ব্রিটিশরা আসামে বাহিনীকে শক্তিশালী করছে, তখন ইউ তিরট সিং আবার একটি দরবার আহ্বান করেন এবং ব্রিটিশদের নংখলাউ সরিয়ে নেওয়ার নির্দেশ দেন। ব্রিটিশরা কোন কর্ণপাত করেনি, এবং খাসিরা ১৮২৯ খ্রিস্টাব্দে ৪ এপ্রিল নংখলাতে ব্রিটিশ গ্যারিসন আক্রমণ করে।  তার নির্দেশে তার লোকেরা দুই ব্রিটিশ অফিসার, রিচার্ড গার্ডন বেডিংফিল্ড এবং ফিলিপ বোলস বার্লটনকে হত্যা করে।  প্রতিশোধ হিসেবে, তিরোট সিং এবং অন্যান্য খাসি প্রধানদের বিরুদ্ধে ব্রিটিশ সামরিক অভিযান শুরু হয়।
ইঙ্গ-খাসি যুদ্ধে তথা খাসি বিদ্রোহে, খাসিদের আগ্নেয়াস্ত্রের অভাব ছিল এবং তাদের ছিল কেবল তরবারি, ঢাল, ধনুক এবং তীর। ব্রিটিশদের আধুনিক অস্ত্রের সাথে অপ্রশিক্ষিত তারা শীঘ্রই বুঝতে পেরেছিল যে দূর থেকে হত্যা করতে পারে এমন শত্রুর বিরুদ্ধে প্রকাশ্য যুদ্ধে লিপ্ত হওয়া অসম্ভব। তাই, তারা গেরিলা কার্যকলাপের আশ্রয় নেয়, যা প্রায় চার বছর ধরে চলে। 

তিরোট সিং তরবারি এবং ঢালের মতো দেশীয় অস্ত্র ব্যবহার করে যুদ্ধ করেন। ব্রিটিশরা তাকে গুলিবিদ্ধ করে। তিরোট একটি গুহায় লুকিয়ে থেকে ক্ষতের চিকিৎসা করতে বাধ্য হয়। ব্রিটিশরা তার সেনাপতিকে স্বর্ণমুদ্রা ঘুষ দিয়ে তিরোটের লুকানোর জায়গাটি জেনে নেয় এবং ১৮৩৩ খ্রিস্টাব্দের জানুয়ারিতে ব্রিটিশরা তাকে বন্দী করে ঢাকায় নির্বাসিত করে। ১৮৩৫ খ্রিস্টাব্দের ১৭ জুলাই তিনি মৃত্যুবরণ করেন। মেঘালয়ে প্রতি বছর তার মৃত্যুবার্ষিকী রাষ্ট্রীয় ছুটির দিন হিসেবে পালিত হয় । 

## আরো দেখুন

* খাসি ভাষা
* ভারতীয় স্বাধীনতা কর্মীদের তালিকা
* মেঘালয়
* উত্তর-পূর্ব ভারত

## তথ্যসূত্র

বিষয়শ্রেণী:মেঘালয়ের ইতিহাস
বিষয়শ্রেণী:মেঘালয়ের ব্যক্তি
বিষয়শ্রেণী:১৮৩৫-এ মৃত্যু
বিষয়শ্রেণী:১৮০০-এর দশকে জন্ম